
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO 
„DĖL KRETINGOS RAJONO SAVIVALDYBĖS ILGALAIKIO MATERIALIOJO TURTO PERDAVIMO VALDYTI IR NAUDOTIS PANAUDOS PAGRINDAIS BARZDŽIŲ BENRUOMENĖS CENTRUI“

2026 m. spalio 14 d.
Kretinga

1. Parengto sprendimo projekto tikslas ir uždaviniai. 
Perduoti Barzdžių bendruomenės centrui panaudos pagrindais neatlygintinai valdyti ir naudotis 10 metų laikotarpiui įstatuose nurodytoms veikloms vykdyti 30,02 kv. m ploto pastatą – bendruomenės namus, Kaštonų g. 2A, Barzdžių k., Kretingos r.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Barzdžių bendruomenės centras 2026 m. spalio 1 d. pateikė prašymą „Dėl Savivaldybės turto perdavimo pagal panaudos sutartį“, kuriuo prašoma suteikti 30,02 kv. m ploto pastatą – bendruomenės namus, Kaštonų g. 2A, Barzdžių k., Kretingos r., 10 metų laikotarpiui panaudos pagrindais. Pastatas bendruomenei reikalingas įstatuose nurodytoms veikloms vykdyti, t. y. tenkinti gyvenamosios vietovės bendruomenės viešuosius poreikius.
Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 14 straipsnio 1 dalies 3 punkte nurodyta, kad savivaldybei nuosavybės teise priklausantis turtas gali būti perduodamas asociacijoms valdyti panaudos pagrindais, jeigu asociacijos vykdoma veikla atitinka bent vieną iš Įstatymo 14 straipsnio 2 dalyje nustatytiems veiklos tikslams. Asociacijos vykdoma veikla atitinka Įstatymo 14 straipsnio 2 dalies 7 punkte numatytą tikslą – tenkinti gyvenamosios vietovės bendruomenės viešuosius poreikius.
Vadovaujantis Poveikio konkurencijai ir atitikties valstybės pagalbos reikalavimams vertinimo tvarkos aprašo, patvirtinto Lietuvos Respublikos Vyriausybės 2002 m. gruodžio 3 d. nutarimu Nr. 1890 „Dėl valstybės turto perdavimo panaudos pagrindais laikinai neatlygintinai valdyti ir naudotis“ (Lietuvos Respublikos Vyriausybės 2020 m. kovo 25 d. nutarimo Nr. 307 redakcija), 2 punktu, atliktas poveikio ir atitikties vertinimas užpildant poveikio konkurencijai ir atitikties valstybės pagalbos reikalavimams vertinimo klausimyną (pridedama).
3. Kokių rezultatų laukiama.
Barzdžių bendruomenės centras perduotame pastate galės vykdyti įstatuose nurodytas veiklas ir tenkinti šios bendruomenės viešuosius poreikius.
4. Lėšų poreikis ir šaltiniai.
Pastato perdavimui Savivaldybės biudžeto lėšų nereikės. 
5. Kiti sprendimui priimti reikalingi pagrindimai, skaičiavimai ar paaiškinimai. 
Nėra.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės aktuose nenumatytas teisės akto projekto antikorupcinis vertinimas.
7. Projekto autorius ar autorių grupės. 
Vietinio ūkio ir turto valdymo skyriaus vyr. specialistė S. Baublienė.

